[pic] | EUROOPA ÜHENDUSTE KOMISJON |

Brüssel 2.6.2005

KOM(2005) 250 lõplik

2003/0198 (COD)

KOMISJONI ARVAMUS mis esitatakse vastavalt EÜ asutamislepingu artikli 251 lõike 2 kolmanda lõigu punktile c Euroopa Parlamendi muudatuste kohta nõukogu ühisseisukohas, mis käsitleb

EUROOPA PARLAMENDI JA NÕUKOGU MÄÄRUSE ETTEPANEKUT millega muudetakse kontrolli järkjärgulist kaotamist ühispiiridel käsitleva 14. juuni 1985. aasta Schengeni lepingu rakendamise konventsiooni, eelkõige seoses liikmesriikides sõidukite registreerimistunnistuste väljaandmise eest vastutavate asutuste juurdepääsuga Schengeni infosüsteemile

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2003/0198 (COD)

KOMISJONI ARVAMUS mis esitatakse vastavalt EÜ asutamislepingu artikli 251 lõike 2 kolmanda lõigu punktile c Euroopa Parlamendi muudatuste kohta nõukogu ühisseisukohas, mis käsitleb

EUROOPA PARLAMENDI JA NÕUKOGU MÄÄRUSE ETTEPANEKUT millega muudetakse kontrolli järkjärgulist kaotamist ühispiiridel käsitleva 14. juuni 1985. aasta Schengeni lepingu rakendamise konventsiooni, eelkõige seoses liikmesriikides sõidukite registreerimistunnistuste väljaandmise eest vastutavate asutuste juurdepääsuga Schengeni infosüsteemile

1. TAUSTTEAVE

Nõukogu oma 5.–6. juuni 2003. aasta järeldustes kutsus üles komisjoni esitama seadusandliku ettepaneku, et võimaldada sõidukiregistriasutuste juurdepääs Schengeni infosüsteemi (edaspidi „SIS“) andmetele varastatud ja kadunud sõidukite kohta ja asjaomastele dokumentidele. Komisjon esitas ettepaneku määruse eelnõu kohta 21. augustil 2003. aastal.

Ettepanekus nähakse ette, et liikmesriikidel tuleb kuue kuu jooksul pärast määruse eelnõu avaldamist luua otseseks juurdepääsuks vajalikud tehnilised vahendid. See tähendab, et seda funktsionaalsust võiks rakendada olemasoleva SIS süsteemi raames.

Et võimaldada sõidukiregistriasutustele juurdepääs varastatud sõidukite andmetele, on vaja muuta Schengeni konventsiooni, sest selles on andmekaitsega seonduvalt määratud kindlaks teatavad ametiasutused, kellele on võimaldatud SIS-ile juurdepääs. Seepärast tehakse määruses ettepanek lisada konventsiooni artikkel 102A. Ettepanek põhineb EÜ asutamislepingu artikli 71 lõike 1 punktil d. 1. aprillil 2004 esitas parlament esimesel lugemisel arvamuse, mis sisaldas 10 muudatusettepanekut. Eelkõige taotles parlament iga-aastast aruande koostamist käesoleva määruse rakendamise kohta. Lõpuks rõhutati, et laialdasem juurdepääs peaks olema võimalik ainult tingimusel, et andmekaitse eeskirju karmistatakse ning et iga andmeedastus registreeritakse. Komisjon esitas suuliselt oma seisukoha esimese lugemise muudatusettepanekute kohta ning selle põhjal kaasas nõukogu oma ühisseisukohta parlamendi esitatud kümnest parandusettepanekust seitse.

- Komisjoni otsuse kuupäev: 21. august 2003

- Ettepaneku edastamise kuupäev parlamendile ja nõukogule: 21. august 2003

- Euroopa Majandus- ja sotsiaalkomitee arvamuse kuupäev: 25. veebruar 2004

- Esimene lugemine Euroopa Parlamendis: 1. aprill 2004

- Komisjoni teatise üleandmise kuupäev Euroopa Parlamendile vastavalt EÜ asutamislepingu artikli 251 lõike 2 teise lõigule, mis käsitleb nõukogu ühisseisukohta (KOM(2005)3 (lõplik): 10. jaanuar 2005

- Nõukogu ühisseisukoht: 22. detsember 2004 (ühehäälne)

- Nõukogu ühisseisukoha kättesaamise kuupäev Euroopa Parlamendis: 13. jaanuar 2005

- Teine lugemine Euroopa Parlamendis: 28. aprill 2005

2. ETTEPANEKU EESMÄRK

Ettepaneku üldeesmärk on muuta Schengeni konventsiooni, et edendada liikmesriikidevahelist koostööd ja seeläbi siseturu toimimist.

Konkreetsed eesmärgid on järgmised:

Käesolev ettepanek aitab eelkõige saavutada ühise transpordipoliitika eesmärke ning annab liikmesriikidele täiendavad võimalused teineteise aitamiseks sõidukite registreerimisel ning lihtsustab teises liikmesriigis välja antud sõidukite registreerimistunnistuste vastastikust tunnustamist.

Teiseks rõhutatakse ettepanekus Schengeni acquis’ arendamist nõukogu otsuse 1999/436/EÜ tähenduses. Lisaks täiendab see ettepanek mitmeid teisi Schengeni acquis’ arendamise algatusi, mille eesmärk on parandada SIS-i toimivust.

Kolmandaks aitab ettepanek saavutada seoses vabadusel, turvalisusel ja õigusel rajaneva ala tugevdamisega püstitatud eesmärke, mis sõnastati Euroopa Ülemkogu Tampere istungjärgul ja mis kinnitati veelkord Haagi programmis, mis kiideti heaks 2004. aasta novembris toimunud Euroopa Ülemkogu istungjärgul. Loomulikult on ettepanek suunatud ka tõhusamale sõidukite vargusevastasele tegevusele. Selleks võimaldatakse teatavatel tingimustel riigi sõidukiregistrisasutustele juurdepääs varastatud sõidukite ja sõidukidokumentide kohta SIS-is enne, kui nad võtavad arvele sellise sõiduki, mis on juba registreeritud teises Schengeni riigis. Selline teave muudab varastatud sõidukite müügi teises Schengeni riigis raskemaks. Samas suurenevad ka varastatud sõidukite omanike võimalused oma kadunud vara tagasi saada.

3. KOMISJONI ARVAMUS EUROOPA PARLAMENDI MUUDATUSETTEPANEKUTE KOHTA

Teisel lugemisel võttis parlament vastu kolm muudatust, millega komisjon on täielikult nõus.

1. muudatus

PÕHJENDUS 3(3)

Nõukogu 22. detsembri 2004. aasta otsusega 2004/919/EÜ, mis käsitleb mootorsõidukitega seotud piiriülest toimet omavat kuritegevust, nähakse ette SIS-i kasutamine mootorsõidukitega seotud kuritegevuse vastu võitlemise õigusaktide rakendamisel.

1. muudatusega ajakohastatakse teksti, et võtta arvesse vahepeal vastu võetud Hollandi algatus, millele viidati nõukogu ühisseisukoha põhjenduses 3.

2. muudatus

PÕHJENDUS 13 A (uus) (13a)

Šveitsi puhul kujutab käesolev määrus endast Schengeni acquis’ sätete edasiarendamist Euroopa Liidu, Euroopa Ühenduse ja Šveitsi Konföderatsiooni vahel sõlmitud lepingu tähenduses, mis käsitleb Šveitsi Konföderatsiooni ühinemist Schengeni acquis’ sätete rakendamise, kohaldamise ja edasiarendamisega, mis on seotud otsuse 1999/437/EÜ artikli 1 punktis G osutatud valdkonnaga, mida tuleks tõlgendada koostoimes nõukogu otsuse 2004/860/EÜ artikli 4 lõikega 1, mis käsitleb Euroopa Ühenduse nimel allakirjutamist ja lepingu teatavate sätete ajutist kohaldamist.

2. muudatuse eesmärk on võtta arvesse Šveitsi peatset ühinemist Schengeni acquis ’ga, mida selle määrusega arendatakse edasi.

3. muudatus

ARTIKKEL 1

Artikli 102 a lõige 3a (uus) (1990. aasta Schengeni konventsioon) 3a . Pärast igal aastal konsulteerimist ühise järelevalveasutusega, mis on moodustatud vastavalt andmekaitse eeskirjade artiklile 115, esitab nõukogu Euroopa Parlamendile aruande käesoleva artikli rakendamise kohta. Selles aruandes tuleb esitada ka teave ja statistika käesoleva artikli kasutamise ja selle rakendamise tulemuste kohta ning näidata, kuidas andmekaitse eeskirju rakendati.

3. muudatusega nähakse ette, et nõukogul tuleb esitada Euroopa Parlamendile aastaaruanne sõidukiregistriasutustele kavandatava juurdepääsu rakendamise kohta seoses mootorsõidukitega seotud kuritegevuse vastu võitlemisega.

Nüüdseks on 3. muudatus komisjonile vastuvõetav, kuna selles on muudetud varasema kümne muudatusettepaneku (esimene lugemine) kahte aspekti: esiteks tehakse ettepanek, et komisjoni asemel esitab Euroopa Parlamendile aruande nõukogu. Tegelikult komisjon ei vastuta praeguse SIS-i haldamise eest. Teiseks lisati üldsõnastus selle kohta, et asjaomase statistika koostamine ei tähenda, et liikmesriikidel tuleb riigi tasandil tehnilisi muudatusi teha. Tegelikult hõlmab aruanne enamasti „teavet ja statistikat käesoleva artikli kasutamise ja selle rakendamise tulemuste kohta“.

4. JÄRELDUS

Vastavalt Euroopa Ühenduse asutamislepingu artikli 250 lõikele 2 muudab komisjon oma ettepanekut eespool osutatud viisil.